### 26.    Beslutning om retlig lovliggørelse af byggeriet af 30 almene boliger på [adresse]

**Åbent**

Sagsnr.: 326-2017-24094       J.nr.: 01.00.00           Dokumentnr.:
326-2020-243938

**Sagstype**

Beslutning.

**Resume og sagens baggrund**

Planklagenævnet har hjemsendt kommunens afgørelse om
dispensation til fornyet behandling. Nævnet afgør, at kommunen ikke har hjemmel
til at give dispensation til placering af vejen i fællesarealet. Nævnet
konkluderer, at tilladelsen kræver en retlig lovliggørelse, der forudsætter udarbejdelse
af en ny lokalplan.

**Indstillinger**

Chefen for Plan, Byg og Miljø indstiller:

1.    At der
udarbejdes en ny lokalplan omfattende delområderne B7 og B8 og del af F3 i
lokalplan nr. 513.

2.    At Kalundborg
Kommune lader byggeriet fortsætte imens den nye lokalplan udarbejdes.

**Behandling**

Teknik- og Miljøudvalget.

**Sagsfremstilling**

Udvalget besluttede, på mødet den 35. september 2019, at
meddele dispensation fra lokalplanen. Dispensationen omhandlede bebyggelsens
omfang og placering, parkering og etablering af vejforbindelse i den grønne
kile mellem de to storparceller. Kommunen gav byggetilladelse til byggeret den
3. december 2019.

Planklagenævnet har i sin afgørelse underkendt
dispensationen til at lægge vejen i den grønne kile. Nævnet vurderer, at dispensationen
er i strid med planens principper. I henhold til Planloven kan kommunerne ikke
dispensere fra principperne i en lokalplan, men må i stedet for udarbejde en ny
plan.

Kommunalbestyrelsen har med godkendelsen af skema A og skema
B givet tilsagn til og godkendt opførelsen af 30 almene boliger på [adresse].
På den baggrund anbefaler administrationen, at der udarbejdes en ny lokalplan
for det konkrete projekt. Planen behøver ikke omfatte hele det oprindelige
lokalplanområde.

I forhold til byggetilladelsen, så hviler den på en ugyldig
dispensation. I et sådant tilfælde skal kommunen altid overveje konsekvenserne
for tilladelsen og byggearbejdet.

Det må forventes at klagerne vil rejse spørgsmålet om
standsning af byggeriet indtil lokalplanen er endeligt vedtaget. Det primære
argument overfor dette er, at hvis kommunen tror på, at en ny lokalplan bliver
vedtaget, da taler det mod en standsning af byggeriet.

Det skal hertil bemærkes, at området er i byzone og er i
kommuneplanen udlagt til boligbebyggelse. De overordnede planmæssige
forudsætninger for at vedtage e ny lokalplan er således opfyldt.

Det skal også bemærkes, at uagtet byggeriet ikke er
påbegyndt på arealet, så har boligselskabet igangsat produktionen af
elementerne til byggeriet. Det vil være forbundet med væsentlige omkostninger
for bygherre at stoppe denne produktion.

Endelig skal det bemærkes, at Planklagenævnet ikke fandt det
nødvendigt at tillægge klagen over dispensationen opsættende virkning. De har
således ikke fundet det så graverende, at byggeriet ikke har kunnet fortsætte
mens de behandlede klagen over dispensationen.

På baggrund af ovenstående anbefaler administrationen, at
Kalundborg Kommune lader byggeriet fortsætte imens den lovliggørende lokalplan
udarbejdes.

**Økonomiske konsekvenser**

Ingen.

**Teknik- og Miljøudvalgets møde
den 13. august 2020:**

Godkendt. Ulf Andersen (O) stemte imod og begærede
sagen i Kommunalbestyrelsen.

**Økonomiudvalgets møde den 19.
august 2020:**

Flertallet bestående af Liste V, A og Ø anbefaler
indstillingen.

Liste O stemmer imod indstillingen.

**Bilag**

|  |  |
| --- | --- |
| Afgørelse fra Planklagenævnet | 326-2020-247701 |